Onthoofde lyk op strand gevindDie polisie verwyder die man se liggaam van die toneel. Foto: @AlgoaFMNews op Twitter. ŉ Lewensredder het Dinsdag ŉ gru vonds by ŉ openbare strand in Oos-Londen in die Oos-Kaap gemaak toe hy op die onthoofde liggaam van ŉ man afgekom het. Volgens kapt. Stephen Marais, polisiewoordvoerder, is die polisie omstreeks 09:00 na die wandelpad ontbied nadat die liggaam op die rotse opgespoor is. “Die lewensredder was op pad terug van die gimnasium af toe hy die liggaam gesien het,” het Marais gesê. Die polisie het die toneel afgesper en die nodige rolspelers ontbied om met die ondersoek te help. Die man se kop is met behulp van die polisie se honde-eenheid opgespoor. “Die oorledene is ŉ man met ŉ donker gelaat. Hy het oop wonde aan sy bolyf opgedoen. Hy het ŉ swart sweetpakbaadjie, swart sweetpakbroek en swart skoene aangehad.” Algoa FM berig die liggaam is naby ŉ stormwaterdrein aangetref en dit is in die stadium nog nie bekend of die liggaam deur die drein in die see beland het, of uit die see gespoel het nie. Marais het gesê dit is ook nog nie duidelik hoe die man se liggaam daar beland het nie. Die polisie stel ondersoek in. “Die polisie kan ook nog nie oor die oorsaak van die man se dood spekuleer nie. Sy liggaam is na die staatslykhuis geneem waar ŉ nadoodse ondersoek gedoen gaan word om die oorsaak van sy dood te bepaal,” het Marais bygevoeg. Die polisie doen ŉ geregtelike doodsondersoek.